Awer Peifedeckel, nix wars! Dann wie der Herr Professer, so hot mer domols noch zu me Lehrer an re hechere Schul sache misse, die Deitschärwet zurick gäwe hot, do war mein Aufsatz nit bei dänne drei beschdte wu immer vorgelese worre sin, un ach bei de annere gude war er nit debei. Än Name nooch em annere hot de Professer ufgerufe un die Note, wu er dezu gsacht hot, die sin immer schlechter worre. Am Schluss war blos noch ich iwrich un  in mer isch e Welt zamme gebroche, wie de Professer ganz am Enn uf mich gedeit un gsacht hot: Und dein Text ist nicht mehr als drei Punkte wert. Wie dann d Schul aus war häb ich mei Herz in d Hand genumme, bin ins Lehrerzimmer maschiert und wollt vun meim Klasseleiter wisse, warum er mer so e hundsmiserabli Not gäwwe hot fer en Aufsatz, der nooch meinre Asicht doch recht gut ausgfalle war. Awer do hetten ehr emol de Herr Professer heere misse. Was ich mer eibilde det, hot er mich gfrocht, nadierlich  im beschde Hochdeitsch, wieso ich määne det mein Aufsatz wer gut, wu ich doch noch nit e mol richtich deitsch kinnt. Baufdich, des hot gsässe. Dann ich häb jo tatsächlich zwää, drei Sätz uf Pälzisch gschriewe ghat. Awer nit weil ich die hochdeitsche Ausdrick dodefor nit gewisst häb. Nä, des isch aus voller Absicht passiert, weil zu me Abend bei uns zu Hause ach mein Großvadder gheert. Un der hot sei Läwe lang niemols ach blos ä Werdel uff Hochdeitsch gsacht. Un außerdem war ich mer sicher, dass die  Dialektausdrick meim Aufsatz sogar noch gut deten, weil er so jo viel echder wirke dut. Awer des hot mein Lehrer nit ums verrecke begriffe. Un weil ich halt iwerhaupt kä Ruh gäwe wollt, häb ich sogar noch en schriftliche Verweis kriecht.